
Tisztelt Képviselő-testület!
Mórágy Község Önkormányzatának Képviselő-testülete 2023. május 3-i ülésén döntött a helyi civil szervezeteknek nyújtandó támogatásokról az alábbi határozatok szerint:
 39/2023. (V.3.) Összetartás Mórágyért Egyesület 360 000 Ft, 40/2023. (V.3.) Hagyományőrző Német Nemzetiségi Egyesület 200 000 Ft, 41/2023. (V.3.) Mórágyi Német Nemzetiségi Néptáncegyüttes 700 000 Ft, 42/2023. (V.3.) Mórágyi Sport Egyesület 1.800.000,- Ft, 43/2023. (V.3.) Völgységi Lovas Egyesület 200 000 Ft támogatásban részesült.
A Képviselő-testület helyi civil szervezetek, alapítványok, egyházak pénzügyi támogatásáról szóló 13/2013.(XI.4.) önkormányzati rendelete értelmében a támogatott civil szervezetnek a támogatás évét követő év január 31. napjáig el kell számolnia a kapott támogatással. Ezen kötelezettségnek minden támogatott szervezet eleget tett. A benyújtott pénzügyi és szakmai beszámolók alapján az alábbi összegzést teszem az elszámolásokról:
· Mórágyi Sport Egyesület
A kapott támogatásból fedezték a működési költségeik egy részét, így az éves könyvelői munkadíjat, sportorvosi vizsgálat díját ezen összegből egyenlítették ki, valamint a pályázati közreműködés díjait. Emellett eszközöket, felszerelést és defibrillátort is vásároltak.

· Összetartás Mórágyért Egyesület
Februárban farsangi fánkkal vendégelték meg az óvodásokat, iskolásokat. Márciusban Kiszebáb égetés keretében teával és zsíros kenyérrel kedveskedtek a résztvevőknek. Április elején a falu tojásfáját készítették el, majd a hónap végén a falu májusfáját állították fel az óvodások és iskolások jelenlétében. Május hónapban csatlakoztak a Falu szépítő programhoz, ennek keretében virágföldet vásároltak és az ültetésben is segédkeztek.  Június végén Szent Iván napi családi-baráti találkozón szabadtéri kolbász és szalonnasütést szerveztek a Hagyományőrzőkkel és a Német Nemzetiségi Önkormányzattal. Júliusban a Bikali Élményparkba szerveztek kirándulást.  Augusztusban a Gránit Fesztivál szervezésében és lebonyolításában vállaltak feladatot. Szeptemberben tartották meg a Mindenki Névnapja majd októberben az Idősek Világnapja rendezvényt tartották meg. Novemberben Márton-napi rendezvényt tartottak összefogva az egyesületekkel, óvodával, iskolával. Decemberben részt vállaltak a Mórágyi Betlehem és a Falu Karácsonyfájának felállításában, az Adventi Vásárban. A falu minden rendezvényén, ami megtartásra került megjelentek és segítettek. A támogatás teljes összegét a rendezvényeik megszervezésére fordították.
· Hagyományőrző Német Nemzetiségi Egyesület
A falu minden rendezvényén részt vett az Egyesület, és hol munkájukkal, hol anyagi támogatással segítettek, úgymint Márton Nap, Májusfa állítás, Adventi vásár. Parkosítást és virágosítást végeztek a Kultúrotthonban, Közösségi Házban, a központi téren, a templomkertben és orvosi rendelőnél. A támogatási összeget az éves kirándulásuk költségeinek egy részére fordították.
· Völgységi Lovas Egyesület
Egyéni és kiscsoportos terápiás foglalkozásokat bonyolítottak a 2023-as évben, iskolaidőben hétfőnként lovas szakkört tartottak sajátos nevelési igényű gyermekeknek. Több óvodás és iskolás csoportnak tartottak interaktív kirándulást, a tanév végén a Mórágyi Iskola és Mórágyi Óvoda tanulóit és pedagógusait hívták meg egy egész napos kirándulásra, nyáron lovas tábort szerveztek. Versenyzőik szép eredménnyel szerepeltek az országos és regionális díjugrató versenyeken. A támogatás teljes összegét a rendezvényeik megszervezésére fordították.
· Mórágyi Német Nemzetiségi Néptáncegyüttes
A támogatásként kapott 700 000 Ft-ot a tánccsoport az Olaszországban megrendezett „II. „Wonder of Tuscany” International Art Festival in Montecatini” rendezvényen való részvétel költségeire fordította. 
A részletes szakmai és pénzügyi beszámolók a rendeletben előírt mellékletekkel együtt az előterjesztés mellékletét képezi. 
Kérem a Tisztelt Képviselő-testületet, hogy az előterjesztést megtárgyalni, a határozati javaslatokat elfogadni szíveskedjen.

Határozati javaslat I.

Mórágy Község Önkormányzatának Képviselő-testülete a Mórágyi Sport Egyesület 2023. évi szakmai és pénzügyi beszámolóját elfogadja.

Határozati javaslat II.

Mórágy Község Önkormányzatának Képviselő-testülete az Összetartás Mórágyért Egyesület 2023. évi szakmai és pénzügyi beszámolóját elfogadja.

Határozati javaslat III.

Mórágy Község Önkormányzatának Képviselő-testülete a Hagyományőrző Német Nemzetiségi Egyesület 2023. évi szakmai és pénzügyi beszámolóját elfogadja.

Határozati javaslat IV.

Mórágy Község Önkormányzatának Képviselő-testülete a Völgységi Lovas Egyesület 2023. évi szakmai és pénzügyi beszámolóját elfogadja.

Határozati javaslat V.

Mórágy Község Önkormányzatának Képviselő-testülete a Mórágyi Német Nemzetiségi Néptáncegyüttes 2023. évi szakmai és pénzügyi beszámolóját elfogadja.

Mórágy, 2024. február 13.

